མགུར་འདིའི་ནང་དགུང་སྔོན་ནི་ཡ་བི་མཁྱེན་ཞེས་དང་དོག་མོ་ནི་མ་བི་མཁྱེན་ཞེས་ཡ་བི་དགུང་སྔོན་ལ་སྦྱར་བ་དང་།མ་བི་དོག་མོ་ས་ལ་སྦྱར་བ་དེའི་ཐོག་ནས།སྐབས་འདིའི་མ་བི་ནི།ཡར་མར་གཉིས་ལས་མར་དང་།མཐོ་དམའ་གཉིས་ལས་དམའ་སར་གོ་དགོས་པ་གསལ་པོ་ཡིན།དེར་བརྟེན།གནའ་བོའི་ཡིག་རྙིང་དུ་གསལ་བའི་མ་བི་ཞེས་པ་འདི།ད་ལྟ་དབུས་ཀྱི་ཁ་སྐད་དུ་ཡོད་པའི་མ་བིའམ་མ་བིན་གྱི་འབྱུང་རྩ་ཡང་ཡིན་སྲིད་དེ།བདེན་གཏམ་དང་མི་དྲང་པོ་ནི།ཀུན་གྱིས་གོང་དུ་བཀུར་ཞིང་མཐོ་སར་འཇོག་ལ།དེ་ལས་ལྡོག་སྟེ་རྫུན་གཏམ་དང་རྫུན་མཁན་ནི།ཆོས་དང་འཇིག་རྟེན་ཅི་ཐད་ནས།ཐ་ཤལ་དུ་བརྩིས་ཏེ་དམའ་སར་འཇོག་གི་ཡོད་པར་བརྟེན།རྫུན་གཏམ་དང་རྫུན་མཁན་ལ་དམའ་འབེབས་ཀྱི་རྣམ་པས་མ་བི་ཞེས་བརྗོད་པ་ཡིན་སྲིད།